RIALACHÁN CUR CHUN FEIDHME (AE) 2022/1653 ÓN gCOIMISIÚN

an 26 Meán Fómhair 2022

lena ndéantar cainníochtaí áirithe a coinníodh siar sa bhliain 2021 a chur le cuótaí iascaireachta 2022 de bhun Airteagal 4(2) de Rialachán (CE) Uimh. 847/96 ón gComhairle

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 847/96 ón gComhairle an 6 Bealtaine 1996 lena dtugtar isteach coinníollacha breise maidir le TACanna agus cuótaí a bhainistiú ó bhliain go bliain (1), agus go háirithe Airteagal 4(2) de,

De bharr an mhéid seo a leanas:

(1) De réir Airteagal 4(2) de Rialachán (CE) Uimh. 847/96, i gcás stoic áirithe atá faoi réir TAC anailíseach, féadfaidh Ballstát ar leithdháileadh cuóta ábhartha air a iarraidh ar an gCoimisiún, roimh an 31 Deireadh Fómhair de bhliain chur i bhfeidhm an chuóta, uasmhéid 10 % dá chuóta atá le haistriú go dtí an bhliain dár gcionn a choinneáil siar.

(2) Le Rialacháin (AE) 2020/1579 (2) agus (AE) 2021/92 (3) ón gComhairle, socraítear cuótaí iascaireachta maidir le stoic éisc áirithe le haghaidh 2021 agus sonraítear cé na stoic éisc a d’fhéadfadh a bheith faoi réir na mbeart dá bhforáiltear i Rialachán (CE) Uimh. 847/96.

(3) Le Rialacháin (AE) 2021/1888 (4) agus (AE) 2022/109 (5) ón gComhairle, socraítear cuótaí iascaireachta maidir le stoic éisc áirithe le haghaidh 2022.

(4) D’iarr Ballstáit áirithe, roimh an 31 Deireadh Fómhair 2021, go ndéanfar cuid dá gcuótaí le haghaidh 2021 le haghaidh stoic éisc áirithe a choinneáil siar agus a aistriú go 2022. Leis na stoic éisc a n-iarrtar a n-aistriú agus le staid a saothraithe, comhlíontar na coinníollacha maidir leis an aistriú sin a leagtar síos i Rialachán (CE) Uimh. 847/96. Faoi réir na dteorainneacha dá bhforáiltear sa Rialachán sin, ba cheart na cainníochtaí a coinníodh siar a chur leis na cuótaí le haghaidh 2022.

(5) Chun nach mbeidh solúbthacht iomarcach ann lena mbainfí an bonn den phrionsabal um shaothrú céillí freagrach bheo-acmhainní bitheolaíocha na mara, lena gcuirfí bac ar bhaint amach chuspóirí an Chomhbheartais Iascaigh agus lena dtiocfadh meath ar stádas bitheolaíoch na stoc, i gcás ina mbeidh an tsolúbthacht ó bhliain go bliain dá bhforáiltear faoi Airteagal 15(9) de Rialachán (AE) Uimh. 1380/2013 ó Pharlaimint na hEorpa agus ón gComhairle (6) úsáidte cheana ag Ballstát i leith stoc áirithe, níor cheart feidhm a bheith ag aon tabhairt anonn cuótaí iascaireachta faoi Airteagal 4 de Rialachán (CE) Uimh. 847/96 ón gComhairle agus vice-versa.

(6) Maidir le tabhairt anonn an chuóta iascaireachta nár úsáideadh le haghaidh ronnach in uiscí na Ríochta Aontaithe agus in uiscí idirnáisiúnta in 2a, 5b, 6, 7, 8d, 8e, 12 agus 14 (MAC/*2A6 - coinníoll speisialta maidir le MAC/2A34.) ar iarr Ballstáit áirithe í, ba cheart í a chur i bhfeidhm ar chuóta na ronnach in uiscí na Ríochta Aontaithe agus in uiscí idirnáisiúnta in 2a, 5b, 6, 7, 8d, 8e, 12 agus 14 (MAC/*2AX14 - coinníoll speisialta maidir le MAC/2A34.) tar éis athruithe ar an gcód stoic a leagtar amach i Rialachán (AE) 2022/109.

(7) Tá na bearta dá bhforáiltear sa Rialachán seo i gcomhréir leis an tuairim ón gCoiste um Iascach agus Dobharshaothrú,

TAR ÉIS AN RIALACHÁN SEO A GHLACADH:

Airteagal 1 Maidir leis na cuótaí iascaireachta a shocraítear le haghaidh 2022 le Rialacháin (AE) 2021/1888 agus (AE) 2022/109, méadaítear iad mar a leagtar amach san Iarscríbhinn a ghabhann leis an Rialachán seo.

Airteagal 2 Tiocfaidh an Rialachán seo i bhfeidhm an seachtú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, an 26 Meán Fómhair 2022. Thar ceann an Choimisiúin An tUachtarán Ursula VON DER LEYEN

(1) IO L 115, 9.5.1996, lch. 3.

(2) Rialachán (AE) 2020/1579 ón gComhairle an 29 Deireadh Fómhair 2020 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc is infheidhme i Muir Bhailt, agus lena leasaítear Rialachán (AE) 2020/123 a mhéid a bhaineann le deiseanna iascaireachta áirithe in uiscí eile (IO L 362, 30.10.2020, lch. 3).

(3) Rialachán (AE) 2021/92 ón gComhairle an 28 Eanáir 2021 lena socraítear le haghaidh 2021 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 31, 29.1.2021, lch. 31).

(4) Rialachán (AE) 2021/1888 ón gComhairle an 27 Deireadh Fómhair 2021 lena socraítear le haghaidh 2022 na deiseanna iascaireachta le haghaidh stoic éisc áirithe agus grúpaí stoc éisc is infheidhme i Muir Bhailt, agus lena leasaítear Rialachán (AE) 2021/92 a mhéid a bhaineann le deiseanna iascaireachta áirithe in uiscí eile (IO L 384, 29.10.2021, lch. 1).

(5) Rialachán (AE) 2022/109 ón gComhairle an 27 Eanáir 2022 lena socraítear le haghaidh 2022 na deiseanna iascaireachta le haghaidh stoic éisc áirithe agus grúpaí stoc éisc is infheidhme in uiscí an Aontais agus, i gcás soithí iascaireachta de chuid an Aontais, in uiscí áirithe nach uiscí de chuid an Aontais iad (IO L 21, 31.1.2022, lch. 1).

(6) Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialacháin (CE) Uimh. 1954/2003 agus (CE) Uimh. 1224/2009 ón gComhairle agus lena n-aisghairtear Rialacháin (CE) Uimh. 2371/2002 agus (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).